Sodeli, isch scho widär es momäntji gangu, bissi derzüe bi chu epis hie z schribu. Letscht Wucha hani nid der Zit khä, will mini Eltru und mini Schweschter mich hie sind chu bsüechu.  Schi sind mit dum Autozug cho und darum heiwer öi es bitzji eswas vam Land chennu ga alüegu und nid nummu grad z Schtadtzentrum. Am Mittwoch, dum Tag mit dum wächschtu Wätter siwer uf Skagen gangu. Da bini scho zig Mal gsi - öi mit der Mama und der Marie-Thérèse wennsch mi vor dri Jahr zersch mal sind chu bsüechu - aber es isch halt scho es ganz schpeziells Ortji fer Lit vane Bärga. D'Mama und der Papa hent de öi demuna es gschpässigs Gfühl im Büch kha, wennsch da am üssruschtu Schpitz gschtannu sind. Ds Bildji hiä linggs isch sozsägu en Biwis das ne trotzdem zimli güet gangu isch.